text: Tre blev truet med jagtgevær i Gesten
  25 juni 2013 kl. 20.14
  Hus i mindre by blev omringet af betjente fra Syd- og Sønderjyllands Politi. 52-årig er anholdt.
  Tre personer er tirsdag blevet truet med et jagtgevær i Gesten, og derefter omringede betjente fra Syd- og Sønderjyllands Politi i godt tre timer en ejendom i byen.
  Det var sidst på dagen, at dramaet på Hovedgaden begyndte.
  - En mand kom ud og truede dem med en pistol. Da de sagde til ham, at det var en gaspistol, gik han ind i huset og hentede et jagtgevær, fortæller politiets vagtchef Erik Lindholdt.
  - De mener, at han ladede geværet, siger vagtchefen.
  Det lykkedes betjentene at få anholdt manden, der er 52 år. Senere fik man en kvinde ud af huset.
  Men politiet manglede fortsat geværet, og desuden ønskede mandens bror ikke at rette sig efter politiets ordre om at forlade ejendommen.
  Derfor var huset afspærret i cirka tre timer, før lillebroren til sidst kom ud. Han mistænkes dog ikke for at have truet noget, oplyser politiet.
  Ved 21-tiden har betjentene i øvrigt sikret sig geværet.
  Den 52-årige mand er blevet kørt til arresten i Esbjerg, og onsdag vil han muligvis blive fremstillet for en dommer med krav om fængsling.
  - Vi kender ikke baggrunden, siger politiets vagtchef om truslerne.
  